CELEX: 32020D1766
Language: fi
Date: 2020-11-25 00:00:00
Title: Komission täytäntöönpanopäätös (EU) 2020/1766, annettu 25 päivänä marraskuuta 2020, Ison-Britannian ja Pohjois-Irlannin yhdistyneessä kuningaskunnassa oleviin arvopaperikeskuksiin sovellettavan sääntelykehyksen vastaavuuden vahvistamisesta määräajaksi Euroopan parlamentin ja neuvoston asetuksen (EU) N:o 909/2014 mukaisesti

26.11.2020   
               
               
                  FI
               
               
                  Euroopan unionin virallinen lehti
               
               
                  L 397/26
               
            
         KOMISSION TÄYTÄNTÖÖNPANOPÄÄTÖS (EU) 2020/1766,
         annettu 25 päivänä marraskuuta 2020,
         Ison-Britannian ja Pohjois-Irlannin yhdistyneessä kuningaskunnassa oleviin arvopaperikeskuksiin sovellettavan sääntelykehyksen vastaavuuden vahvistamisesta määräajaksi Euroopan parlamentin ja neuvoston asetuksen (EU) N:o 909/2014 mukaisesti
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon arvopaperitoimituksen parantamisesta Euroopan unionissa sekä arvopaperikeskuksista ja direktiivien 98/26/EY ja 2014/65/EU sekä asetuksen (EU) N:o 236/2012 muuttamisesta 23 päivänä heinäkuuta 2014 annetun Euroopan parlamentin ja neuvoston asetuksen (EU) N:o 909/2014 (1) ja erityisesti sen 25 artiklan 9 kohdan,
         sekä katsoo seuraavaa:
         
                     (1)
                  
                  
                     Ison-Britannian ja Pohjois-Irlannin yhdistynyt kuningaskunta, jäljempänä ’Yhdistynyt kuningaskunta’, ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan mukaisesti. Unioni ja Yhdistynyt kuningaskunta pääsivät 17 päivänä lokakuuta 2019 yhteisymmärrykseen Yhdistyneen kuningaskunnan eroamisesta unionista (2), jäljempänä ’erosopimus’, ja sen Irlantia/Pohjois-Irlantia koskevasta tarkistetusta pöytäkirjasta sekä tarkistetusta poliittisesta julistuksesta (3). Erosopimuksen nojalla ja sen jälkeen, kun Yhdistyneen kuningaskunnan parlamentin alahuone ratifioi sopimuksen, Euroopan parlamentti hyväksyi sen ja neuvosto teki sen, Yhdistyneestä kuningaskunnasta tuli kolmas maa 1 päivänä helmikuuta 2020, ja unionin oikeutta lakataan soveltamasta Yhdistyneeseen kuningaskuntaan ja Yhdistyneessä kuningaskunnassa 31 päivänä joulukuuta 2020.
                  
               
                     (2)
                  
                  
                     Arvopaperikeskukset ovat olennaisen tärkeitä finanssimarkkinoille. Arvopapereiden kirjaaminen arvo-osuusjärjestelmään, jäljempänä ’notariaattipalvelut’, ja arvopaperitilien ylläpito ylimmällä tasolla, jäljempänä ’keskitetyt tilinhoitopalvelut’, lisäävät läpinäkyvyyttä ja suojaavat sijoittajia, koska niillä varmistetaan arvopapereiden liikkeeseenlaskun jatkuva eheys estämällä liikkeeseen laskettujen arvopapereiden asiaton luominen tai vähentäminen. Lisäksi arvopaperikeskukset ylläpitävät arvopapereiden selvitysjärjestelmiä, joilla varmistetaan, että arvopaperikaupat toimitetaan asianmukaisesti ja oikea-aikaisesti. Nämä toiminnot ovat ratkaisevan tärkeitä kaupan jälkeisissä määritys- ja toimitusprosesseissa. Arvopapereiden selvitysjärjestelmät ovat olennaisen tärkeitä myös rahapolitiikan kannalta, koska ne liittyvät läheisesti vakuuksien turvaamiseen rahapolitiikan operaatioissa.
                  
               
                     (3)
                  
                  
                     Yhdistyneeseen kuningaskuntaan sijoittautuneita arvopaperikeskuksia, jäljempänä ’Yhdistyneen kuningaskunnan arvopaperikeskukset’, pidetään 1 päivästä tammikuuta 2021 asetuksessa (EU) N:o 909/2014 tarkoitettuina kolmansien maiden arvopaperikeskuksina. Tämän vuoksi ne eivät saa tarjota jonkin jäsenvaltion lainsäädännön nojalla luotuihin rahoitusvälineisiin liittyviä notariaattipalveluja ja keskitettyjä tilinhoitopalveluja, ellei Euroopan arvopaperimarkkinaviranomainen, jäljempänä ’ESMA’, ole tunnustanut niitä mainitun asetuksen 25 artiklan mukaisesti. Jos Yhdistyneen kuningaskunnan arvopaperikeskuksia ei ole tunnustettu, unionin liikkeeseenlaskijat eivät voi käyttää Yhdistyneen kuningaskunnan arvopaperikeskuksia hoitamaan kansallisen lainsäädännön nojalla luotuja siirtokelpoisia arvopapereita koskevia notariaattipalveluja ja keskitettyjä tilinhoitopalveluja. Tällainen tilanne voi johtaa siihen, että unionin liikkeeseenlaskijoilla on tilapäisiä vaikeuksia täyttää oikeudelliset velvoitteensa, sillä unionissa toimiluvan saaneet arvopaperikeskukset, jäljempänä ’unionin arvopaperikeskukset’, eivät tällä hetkellä tarjoa Yhdistyneen kuningaskunnan arvopaperikeskusten tarjoamia palveluja, jotka koskevat Irlannin kansallisen lainsäädännön nojalla luotuja yritysten arvopapereita ja pörssilistattuja rahastoja, jäljempänä ’irlantilaiset yritysten arvopaperit ja pörssilistatut rahastot’. Sen vuoksi on perusteltua ja unionin ja sen jäsenvaltioiden edun mukaista varmistaa määräajaksi, että Yhdistyneen kuningaskunnan arvopaperikeskukset voivat jatkaa palvelujen tarjoamista unionissa 31 päivän joulukuuta 2020 jälkeen.
                  
               
                     (4)
                  
                  
                     ESMA voi tunnustaa kolmanteen maahan sijoittautuneen arvopaperikeskuksen ainoastaan, jos komissio on antanut täytäntöönpanosäädöksen, jossa vahvistetaan, että kyseiseen arvopaperikeskukseen sovellettavat oikeudelliset ja valvontajärjestelyt vastaavat asetuksessa (EU) N:o 909/2014 säädettyjä vaatimuksia. Ottaen huomioon riskin, että Yhdistynyt kuningaskunta eroaa unionista ilman erosopimuksen tekemistä, komission täytäntöönpanopäätöksessä (EU) 2018/2030 (4) myönnettiin vastaavuus Yhdistyneen kuningaskunnan oikeudelliselle ja valvontakehykselle 30 maaliskuuta 2021 saakka. Erosopimuksen tekemisen seurauksena kyseistä täytäntöönpanopäätöstä ei koskaan sovellettu. Unionin arvopaperikeskukset ovat edistyneet hyvin irlantilaisia yritysten arvopapereita ja pörssilistattuja rahastoja koskevien palvelujen kehittämisessä, jotta unionin liikkeeseenlaskijat voisivat muuttaa kantojaan, mutta tätä työtä ei saada täysin päätökseen ennen kuin unionin oikeutta lakataan soveltamasta Yhdistyneeseen kuningaskuntaan 31 joulukuuta 2020. Sen vuoksi on tarpeen ja unionin ja sen jäsenvaltioiden edun mukaista, että Yhdistyneen kuningaskunnan arvopaperikeskuksia koskevat oikeudelliset ja valvontajärjestelyt vahvistetaan asetuksessa (EU) N:o 909/2014 säädettyjä vaatimuksia vastaaviksi kuuden kuukauden ajaksi.
                  
               
                     (5)
                  
                  
                     Asetuksen (EU) N:o 909/2014 25 artiklan 9 kohdan mukaan kolmen ehdon on täytyttävä, jotta voidaan vahvistaa, että kolmannen maan oikeudelliset ja valvontajärjestelyt, joita sovelletaan kyseiseen kolmanteen maahan sijoittautuneisiin arvopaperikeskuksiin, vastaavat mainitussa asetuksessa säädettyjä järjestelyjä.
                  
               
                     (6)
                  
                  
                     Ensinnäkin, kolmannen maan oikeudellisilla ja valvontajärjestelyillä on varmistettava, että kyseisessä kolmannessa maassa olevat arvopaperikeskukset noudattavat oikeudellisesti sitovia vaatimuksia, jotka tosiasiallisesti vastaavat asetuksessa (EU) N:o 909/2014 säädettyjä vaatimuksia. Yhdistyneen kuningaskunnan arvopaperikeskusten on noudatettava asetuksessa (EU) N:o 909/2014 säädettyjä vaatimuksia siirtymäkauden loppuun 31 päivään joulukuuta 2020 saakka. Yhdistynyt kuningaskunta sisällytti 26 päivänä kesäkuuta 2018 asetuksen (EU) N:o 909/2014 säännökset kansalliseen lainsäädäntöönsä siten, että ne tulevat voimaan siirtymäkauden päättymisestä alkaen.
                  
               
                     (7)
                  
                  
                     Toiseksi, kolmannen maan oikeudellisilla ja valvontajärjestelyillä on varmistettava, että kyseiseen kolmanteen maahan sijoittautuneet arvopaperikeskukset ovat jatkuvasti tehokkaan valvonnan, yleisvalvonnan ja täytäntöönpanon seurannan alaisia. Yhdistyneen kuningaskunnan arvopaperikeskukset ovat siirtymäkauden päättymiseen eli 31 päivään joulukuuta 2020 saakka Englannin keskuspankin valvonnan alaisia, kuten Yhdistyneen kuningaskunnan kansallisessa lainsäädännössä vahvistetaan asetuksen (EU) N:o 909/2014 mukaisesti. Osana asetuksessa (EU) N:o 909/2014 vahvistettujen säännösten sisällyttämistä Yhdistyneen kuningaskunnan kansalliseen lainsäädäntöön Englannin keskuspankki on edelleen vastuussa arvopaperikeskusten valvonnasta siirtymäkauden päättymisestä alkaen, eikä tällä hetkellä ole viitteitä siitä, että kyseiseen valvontaan olisi suunnitteilla merkittäviä muutoksia.
                  
               
                     (8)
                  
                  
                     Kolmanneksi, kolmannen maan oikeudelliseen kehykseen on kuuluttava tehokas vastaava järjestelmä sellaisten arvopaperikeskusten tunnustamiseksi, jotka ovat saaneet toimiluvan kolmannen maan oikeusjärjestyksen nojalla. Asetuksen (EU) N:o 909/2014 25 artiklassa vahvistettujen säännösten sisällyttäminen Yhdistyneen kuningaskunnan kansalliseen lainsäädäntöön varmistaa tämän edellytyksen täyttymisen. Lisäksi Yhdistynyt kuningaskunta on ottanut käyttöön erityisiä siirtymäsäännöksiä, joiden nojalla kolmannen maan arvopaperikeskus voi tarjota notaariaattipalveluja ja keskitettyjä tilinhoitopalveluja Yhdistyneessä kuningaskunnassa vähintään kuuden kuukauden ajan sen jälkeen, kun Yhdistynyt kuningaskunta on vahvistanut kyseisen kolmannen maan kehyksen vastaavuuden.
                  
               
                     (9)
                  
                  
                     Tällä perusteella voidaan todeta, että Yhdistyneen kuningaskunnan oikeudelliset ja valvontajärjestelyt, joita sovelletaan Yhdistyneen kuningaskunnan arvopaperikeskuksiin erosopimuksen 126 artiklassa tarkoitetun siirtymäkauden päätyttyä, täyttävät kaikki asetuksen (EU) N:o 909/2014 25 artiklan 9 kohdassa säädetyt edellytykset.
                  
               
                     (10)
                  
                  
                     Tämä päätös perustuu tällä hetkellä saatavilla oleviin tietoihin Yhdistyneen kuningaskunnan arvopaperikeskuksiin 1 päivästä tammikuuta 2021 sovellettavista oikeudellisista ja valvontajärjestelyistä. Yhdistynyt kuningaskunta on ilmoittanut, että tiettyjä vaatimuksia, jotka tulevat voimaan unionin oikeudellisen kehyksen puitteissa tulevaisuudessa, ei sisällytetä sen kansalliseen lainsäädäntöön. Tämän vuoksi Yhdistyneessä kuningaskunnassa tällä hetkellä voimassa olevia oikeudellisia ja valvontajärjestelyjä voidaan pitää vastaavina vain rajatun ajan. Ottaen huomioon Yhdistyneen kuningaskunnan ilmoituksen Yhdistyneen kuningaskunnan arvopaperikeskuksiin sovellettavien oikeudellisten ja valvontajärjestelyjen tulevista eroista markkinatoimijoiden odotetaan valmistautuvan tilanteeseen ilman uutta vastaavuuspäätöstä tällä alalla.
                  
               
                     (11)
                  
                  
                     Kattavien ja tehokkaiden yhteistyöjärjestelyjen vahvistamisella ESMAn ja Englannin keskuspankin välillä asetuksen (EU) N:o 909/2014 25 artiklan 10 kohdan mukaisesti varmistetaan aktiivinen tietojenvaihto ja valvontatoimien koordinointi. Kyseisillä järjestelyillä on erityisesti varmistettava, että ESMAlla on kaikissa tilanteissa, myös kriisitilanteissa, välitön pääsy kaikkiin sen pyytämiin tietoihin. Yhteistyöjärjestelyillä varmistetaan myös, että ESMA voi jakaa kaikki merkitykselliset tiedot asetuksen (EU) N:o 909/2014 25 artiklan 5 kohdassa tarkoitettujen viranomaisten kanssa, jotta niitä voidaan kuulla Yhdistyneen kuningaskunnan arvopaperikeskusten tunnustetusta asemasta tai kun nämä viranomaiset tarvitsevat tällaisia tietoja valvontatehtäviensä hoitamiseen.
                  
               
                     (12)
                  
                  
                     Yhdistyneen kuningaskunnan viranomaisten odotetaan ilmoittavan unionille kaikista Yhdistyneen kuningaskunnan oikeudellisen tai valvontakehyksen muutoksista, jotka vaikuttavat notaariaattipalvelujen ja keskitettyjen tilinhoitopalvelujen tarjoamiseen Yhdistyneessä kuningaskunnassa. Komissio seuraa yhteistyössä ESMAn kanssa oikeudellisten ja valvontajärjestelyjen muutoksia, jotka vaikuttavat kyseisten palvelujen tarjoamiseen Yhdistyneessä kuningaskunnassa, sekä markkinakehitystä ja valvontayhteistyön tehokkuutta, mukaan lukien ESMAn ja Englannin keskuspankin välinen nopea tietojenvaihto. Komissio voi suorittaa uudelleentarkastelun milloin tahansa, jos komission on tilanteen kehittymisen vuoksi tarpeen arvioida uudelleen tällä päätöksellä myönnettyä vastaavuutta, mukaan lukien tapaukset, joissa Yhdistyneen kuningaskunnan viranomaiset eivät tee tehokasta yhteistyötä tai joissa ei ole mahdollista arvioida tehokkaasti riskiä, jonka Yhdistyneen kuningaskunnan arvopaperikeskukset aiheuttavat unionille tai sen jäsenvaltioille; komissio voi myös arvioida uudelleen Yhdistyneen kuningaskunnan arvopaperikeskusten tai Englannin keskuspankin toteuttamia toimia, jotka edistävät perusteetonta ja vilpillistä kilpailua.
                  
               
                     (13)
                  
                  
                     Unionin ja sen jäsenvaltioiden edun vuoksi ja jotta unionin arvopaperikeskuksilla olisi riittävästi aikaa kehittää edelleen irlantilaisiin yritysten arvopapereihin ja pörssilistattuihin rahastoihin liittyviä palvelujaan, ja jotta unionin liikkeeseenlaskijoilla olisi riittävästi aikaa muuttaa unionin arvopaperikeskuksia koskevia kantojaan, tämän päätöksen voimassaolon olisi päätyttävä kuuden kuukauden kuluttua sen soveltamispäivästä.
                  
               
                     (14)
                  
                  
                     Tämän päätöksen olisi tultava voimaan kiireellisesti, jotta voidaan varmistaa oikeusvarmuus unionin liikkeeseenlaskijoille ennen siirtymäkauden päättymistä erosopimuksen mukaisesti. Tätä päätöstä olisi sovellettava sitä päivää seuraavasta päivästä, jona unionin oikeutta lakataan soveltamasta Yhdistyneeseen kuningaskuntaan ja Yhdistyneessä kuningaskunnassa.
                  
               
                     (15)
                  
                  
                     Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Sovellettaessa asetuksen (EU) N:o 909/2014 25 artiklaa katsotaan, että Ison-Britannian ja Pohjois-Irlannin yhdistyneen kuningaskunnan oikeudelliset järjestelyt ja valvontajärjestelyt, joita sovelletaan Ison-Britannian ja Pohjois-Irlannin yhdistyneeseen kuningaskuntaan jo sijoittautuneisiin ja siellä toimiluvan saaneisiin arvopaperikeskuksiin, vastaavat asetuksessa (EU) N:o 909/2014 säädettyjä vaatimuksia.
         
         
            2 artikla
            Tämä päätös tulee voimaan sitä päivää seuraavana päivänä, jona se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2021.
            Sen voimassaolo päättyy 30 päivänä kesäkuuta 2021.
         
         
            Tehty Brysselissä 25 päivänä marraskuuta 2020.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 257, 28.8.2014, s. 1.
         
            (2)  Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä (EUVL L 29, 31.1.2020, s. 7).
         
            (3)  Poliittinen julistus kehyksestä Euroopan unionin ja Yhdistyneen kuningaskunnan tulevalle suhteelle (EUVL C 34, 31.1.2020, s. 1).
         
            (4)  Komission täytäntöönpanopäätös (EU) 2018/2030, annettu 19 päivänä joulukuuta 2018, Ison-Britannian ja Pohjois-Irlannin yhdistyneessä kuningaskunnassa oleviin arvopaperikeskuksiin sovellettavan sääntelykehyksen vastaavuuden vahvistamisesta määräajaksi Euroopan parlamentin ja neuvoston asetuksen (EU) N:o 909/2014 mukaisesti (EUVL L 325, 20.12.2018, s. 47).